พระราชบัญญัติเหรียญเฉลิมพระเกียรติสมเด็จพระศรีนครินทราบรมราชชนนี พ.ศ. 2527
ประกาศวันที่ 1984-09-20

content: พระราชบัญญัติ เหรียญเฉลิมพระเกียรติสมเด็จพระศรีนครินทราบรมราชชนนี พ.ศ. ๒๕๒๗
content: ภูมิพลอดุลยเดช ป.ร. ให้ไว้ ณ วันที่ ๑๗ กันยายน พ.ศ. ๒๕๒๗ เป็นปีที่ ๓๙ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรให้มีเหรียญเฉลิมพระเกียรติสมเด็จพระศรีนครินทราบรมราชชนนี จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของรัฐสภา ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติเหรียญเฉลิมพระเกียรติสมเด็จพระศรีนครินทราบรมราชชนนี พ.ศ. ๒๕๒๗”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้มีเหรียญเฉลิมพระเกียรติสมเด็จพระศรีนครินทราบรมราชชนนี ลักษณะเป็นเหรียญเงินรูปกลม เส้นผ่าศูนย์กลาง ๓๑ มิลลิเมตร ด้านหน้า กลางเหรียญมีพระรูปสมเด็จพระศรีนครินทราบรมราชชนนี แต่งพระองค์เต็มยศ ทรงสายสะพายและสายสร้อยแห่งเครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์
sectionNo: 3
content: ที่พระอังสาเบื้องซ้าย ประดับเหรียญรัตนาภรณ์รัชกาลที่ ๘ และเหรียญรัตนาภรณ์รัชกาลที่ ๙ ผินพระพักตร์เฉียงทางเบื้องขวา ภายในวงขอบเหรียญด้านขวามีข้อความว่า “สมเด็จพระศรีนครินทรา” ด้านซ้ายมีข้อความว่า “บรมราชชนนี” และมีรูปดอกบัวบานประกอบกันเป็นลวดลายอยู่โดยรอบชิดวงขอบด้านหลัง
sectionNo: 3
content: กลางเหรียญมีตราพระราชอิสริยยศสมเด็จพระบรมราชชนนี ประกอบด้วยมงกุฎขัตติยราชนารีประดิษฐานบนพานแว่นฟ้า ๒ ชั้น เหนือตั่ง และมีตั่งลดตั้งฉัตรกลีบบัว ๕ ชั้น อยู่สองข้างใต้ตราพระราชอิสริยยศมีข้อความว่า “พระชนมายุ ๘๔ พรรษา ๒๑ ตุลาคม ๒๕๒๗” ภายในโดยรอบชิดวงขอบเหรียญมีรูปดอกบัวบานใหญ่เล็กสลับกันเป็นลวดลาย
sectionNo: 3
content: บัวดอกใหญ่ซึ่งมีจำนวน ๗ ดอก หมายถึงสมเด็จพระศรีนครินทราบรมราชชนนีเจริญพระชนมายุ ๗ รอบ เบื้องบนมีพระนามาภิไธยย่อ “สว” ทรงดอกบัวตูม ด้านหลังมีห่วง สำหรับบุรุษใช้ห้อยกับแพรแถบ กว้าง ๓๑ มิลลิเมตร พื้นของแพรแถบมีริ้วสีแดงเข้มขนาดใหญ่อันเป็นสีประจำวันพระราชสมภพของสมเด็จพระศรีนครินทราบรมราชชนนี
sectionNo: 3
content: ด้านขวาและด้านซ้ายของริ้วสีแดงเข้มเป็นริ้วสีขาว อันหมายถึงน้ำพระทัยอันบริสุทธิ์ผุดผ่องเปี่ยมไปด้วยพระเมตตาที่พระองค์ท่านมีต่อประชาชนทุกชั้น ริมสุดด้านขวาและด้านซ้ายของแพรแถบเป็นริ้วสีเหลืองอันเป็นสีประจำมหาจักรีบรมราชวงศ์ สำหรับสตรีใช้ห้อยกับแพรแถบดังกล่าวผูกเป็นรูปแมลงปอ
sectionNo: 4
content: มาตรา ๔ บุคคลมีสิทธิประดับเหรียญนี้ได้ตั้งแต่วันที่ ๒๑ ตุลาคม พ.ศ. ๒๕๒๗ เป็นต้นไป
sectionNo: 5
content: มาตรา ๕ การประดับเหรียญนี้ให้ประดับได้อย่างเครื่องราชอิสริยาภรณ์ หากไม่ประดับอย่างเครื่องราชอิสริยาภรณ์ จะประดับโดยใช้ห้อยคอหรือโดยวิธีอื่นที่สมควรโดยไม่มีแพรแถบก็ได้
sectionNo: 6
content: มาตรา ๖ ให้นายกรัฐมนตรีและรัฐมนตรีว่าการกระทรวงการคลังรักษาการตามพระราชบัญญัตินี้ และให้มีอำนาจออกกฎกระทรวงเกี่ยวกับการสร้างเหรียญและกิจการอื่นเพื่อปฏิบัติการตามพระราชบัญญัตินี้ กฎกระทรวงนั้น เมื่อได้ประกาศในราชกิจจานุเบกษาแล้ว ให้ใช้บังคับได้
content: ผู้รับสนองพระบรมราชโองการพลเอก ประจวบ สุนทรางกูรรองนายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ เพื่อเป็นการเทิดพระเกียรติและรำลึกในพระมหากรุณาธิคุณในสมเด็จพระศรีนครินทราบรมราชชนนี ที่ได้ทรงประกอบพระราชกรณียกิจอันเป็นคุณประโยชน์อย่างยิ่งต่อประเทศชาติและอาณาประชาราษฎร์มาโดยตลอด จึงในวโรกาสที่เจริญพระชนมายุ ๘๔ พรรษา ใน พ.ศ. ๒๕๒๗
content: สมควรให้มีเหรียญเฉลิมพระเกียรติสมเด็จพระศรีนครินทราบรมราชชนนีขึ้น จึงจำเป็นต้องตราพระราชบัญญัตินี้